ועדת הכספים, כנסת 23, פרוטוקול מספר 6, 2020-03-26 13:00

עודד פורר: ארז, דבר.

ארז אורעד: אני מתכבד להביא לשולחן ועדת הכספים, לאישורה של ועדת הכספים שתי רשימות של סוגי אישורים: אישורים לתורמים, שזה עכשיו מאוד מאוד חשוב.

עודד פורר: מתחילים עם סעיף 46.

ארז אורעד: סעיף 46.

ארז אורעד: וגם אישורים לפי סעיף 61 לחוק מיסוי מקרקעין.

ארז אורעד: אני אקריא לפרוטוקול את מספר הרשימה, ולאחר מכן אם אתם רוצים תקיימו בכך דיון.

ארז אורעד: אז מספר הרשימה של מוסדות ציבור לעניין סעיף 46 היא 15-139-20.

ארז אורעד: ואנחנו מבקשים לאשר את כל האישורים האלה.

ארז אורעד: מצויים פה ברשימה 87 עמותות וחל"צים – מלכ"רים למעשה – שפועלים בכל מגוון התחומים של המגזר השלישי בחברה האזרחית הפעילה וזקוקים לאישור הזה.

ארז אורעד: חלקם הגדול גם במיוחד לפני חג הפסח.

עודד פורר: כן, חבר הכנסת ביטון.

מיכאל ביטון: הרשימה הזאת שהוכנה עכשיו, האם היא נולדה כרשימת חירום בשל מצב הקורונה?

מיכאל ביטון: האם הקריטריונים להאצת האישור עבור עמותות אלה ומלכ"רים אלה מנעו מאחרים להתקבל?

מיכאל ביטון: כמה בקשות אחרות יש לכם שלא הובאו לשולחננו כרגע ומה הסיבות?

ארז אורעד: שאלה-שאלה.

ארז אורעד: השאלות ממש צפופות, אבל נאמר דבר כזה: הרשימה הוכנה בתקופת הקורונה, ומרוב הבהילות להכין אותה, לא ידענו שעודד פורר יושב-ראש ועדת הכספים הזמנית, אז השארנו את השם של יושב-ראש ועדת הכספים הקודמת.

ארז אורעד: ואני מודה על כך שלא עשיתם לנו עוד איזה משהו בירוקרטי לשנות את השם לשם הכבוד.

עודד פורר: כוחו של הרגל, אחרי הרבה שנים.

ארז אורעד: זה לא כוחו של הרגל, זה כוחו של חירום, שרצינו להגיש את הרשימה, ועוד לא ידענו מי יהיה יושב-ראש ועדת הכספים הזמנית, שדרך אגב אנחנו חווים אותה כבר כשנה, שנה וחצי, כזמנית.

ארז אורעד: אז זה לשאלה הראשונה שלך – כן, לפי הרשימה אתם רואים שהיא רשימה של חירום.

ארז אורעד: יש לנו עוד בקשות בטיפול שלנו, שאנחנו רוצים לטפל, אבל לצערי הרב, רוב העובדים, למעשה אף אחד מהעובדים שלי לא נמצא, כך שאנחנו לא יכולים לטפל בבקשות חדשות.

ארז אורעד: אני מקווה שזה ישתנה.

ארז אורעד: ואיזה עוד שאלה הייתה לך?

מיכאל ביטון: שאלתי כמה יש בקנה של אושרו ומה הסיבות?

ארז אורעד: בקנה שלא אושרו, אני מעריך, הערכה זהירה, בערך כ-50–60 לפי כל אחד מהמפקחים.

ארז אורעד: אני רק אתן דקה אחת על התהליך.

ארז אורעד: התהליך עובד בצורה כזאת, שהבקשה מוגשת אלינו מרחוק, עוד לפני תקופת הקורונה, מועברת לטיפול המפקחים.

ארז אורעד: לאחר מכן מועברת לוועדה ציבורית בראשותי, שכוללת נציגי ציבור, וגם משרד המשפטים.

ארז אורעד: ולאחר מכן מובאת לחתימת מנהל רשות המיסים בסמכותו כשר האוצר - - - ומועבר לאישור הכנסת, שזה למעשה התהליך האחרון.

ארז אורעד: ואני כאן עומד לפניכם, מבקש מכם - - -

מיכאל ביטון: התחום הזה של מגזר שלישי ועמותות, חוץ מזה שהייתי ראש עיר, אבל הוא יקר לליבי.

מיכאל ביטון: בסמכות הענקת סעיף 46 יש גם פרמטר של קיצור הזמן שנקוב בנהלים או בחוק.

מיכאל ביטון: האם הדבר הזה בא לידי ביטוי פה, של קיצור זמני הבקשה לפי מקרים?

ארז אורעד: כן, קיצור זמני הבקשה, כבר לפני מספר שנים, שאז ארבע שנים היה לוקח עד שבקשה הייתה מאושרת.

ארז אורעד: עברנו לסדר מקוצר של ארבעה חודשים עד שנה, כולל ועדת הכספים, שזה דבר שלא מובן מאליו.

ארז אורעד: ובסך הכול אנחנו מתקדמים הלאה בנושא הזה.

מיכאל ביטון: אני התכוונתי למשך הפעילות של אותה עמותה.

ארז אורעד: אז גם בזה קיצרנו, ללא קשר לקורונה.

ארז אורעד: אני מדגיש: ללא קשר לתקופה של הקורונה, של הנגיף.

ארז אורעד: בשיתוף עם רשם התאגידים אייל גלובוס, עברנו ל-mode של במקום לקבל אישור ניהול תקין, שזה לוקח שנתיים, אנחנו מבקשים תקופת פעילות של שנה בלבד ואישור הגשת מסמכים.

ארז אורעד: אישור הגשת מסמכים לרשם העמותות, שזה שאלות שחבר הכנסת מיקי לוי תמיד שואל אותי - - -

מיכאל ביטון: אשריך.

עודד פורר: מיקי פה, תנצל את הזמן שהוא בטלפון.

עודד פורר: שאלות נוספות לחברי הכנסת לפני שאני שם את להצבעה?

ארז אורעד: רגע, יש עוד רשימה, זאת הרשימה הראשונה.

עודד פורר: רגע.

עודד פורר: אני רוצה להעמיד להצבעה.

מיקי לוי: בצוק העיתים יש לך מזל.

מיקי לוי: אני מרביץ לעצמי, כי לא הצלחתי לבדוק אותך הפעם.

עודד פורר: אישור מוסדות ציבור לעניין סעיף 46 לפקודת מס הכנסה שסימנה 15-139-20.

עודד פורר: מי בעד?

עודד פורר: מי נגד?

עודד פורר: מי נמנע?

עודד פורר: הבקשה אושרה.

עודד פורר: אין מתנגדים, אין נמנעים, הבקשה אושרה פה אחד.

מיכאל ביטון: יש דבר כזה קוורום בוועדת הכספים.

עודד פורר: כן, אחד, היושב-ראש.

מיכאל ביטון: הוא צריך להיות כאילו?

טמיר כהן: כן, שיהיה יושב-ראש.

אורית פרקש הכהן: עודד, לאור הימים הפוליטיים האחרונים בכנסת, אל תחשוב אפילו על הרעיון הזה.

עודד פורר: על מה?

אורית פרקש הכהן: בכנסת כבר ראינו - - -

מיקי לוי: ארז, אישור לשנה?

מיקי לוי: אלה כולם חדשים?

ארז אורעד: כל החדשים, מה שאתה רואה לשנה ברשימה, אלה אנשים או שיש להם מחזור נמוך, או שיש להם רק אישור הגשת מסמכים, או שיש להם פעילות מסוימת שאנחנו רוצים לבדוק אם באמת הם עושים אותה בשנה הזאת, מה שנקרא רצינות כוונותיהם.

עודד פורר: מרשם העמותות נמצאת איתנו עורכת הדין גיתית.

עודד פורר: יש לך הערות לרשימה הזו שאישרנו עכשיו?

עודד פורר: כי אם כן, אנחנו נעשה רוויזיה אם צריך.

ארז אורעד: אני רק מציין גם לגיתית שבדקנו את זה עם רשם העמותות, ולכולם יש אישור ניהול תקין.

ארז אורעד: אבל היא אמורה לומר את שם.

ארז אורעד: את שומעת אותנו?

ארז אורעד: אני בינתיים עושה הפסקה עד שתסדרי את זה.

מיקי לוי: רגע, אם אתה יכול לתת לי להציע, אם אין לה הערות שתעשה בראש ככה.

עודד פורר: נכון.

עודד פורר: האמת, יש לך הערות?

עודד פורר: אין לך.

עודד פורר: לכולם יש אישור ניהול תקין?

עודד פורר: כן.

עודד פורר: יופי, תודה רבה, הבקשה הזו אושרה.

עודד פורר: אנחנו עוברים לסעיף לאישור מוסדות ציבור לעניין סעיף 61.

ארז אורעד: מה עם 46?

ארז אורעד: חכו רגע, עכשיו סעיף 61.

עודד פורר: 46 אישרנו.

ארז אורעד: עכשיו סעיף 61, אני רוצה להקריא את זה לפרוטוקול.

עודד פורר: אז אני אומר:

עודד פורר: אנחנו עוברים לאישור מוסדות ציבור לעניין סעיף 61.

עודד פורר: רק במכתב שאתם כתבתם, אתם כתבתם לפקודת מס הכנסה והכוונה היא לחוק מיסוי מקרקעין.

ארז אורעד: כן, לחוק מיסוי מקרקעין, סליחה על הטעות.

ארז אורעד: אני מבקש מוועדת הכספים הנכבדת לאשר את הרשימה שמספרה 15-140-20 לעניין סעיף 61(ד) לחוק מיסוי מקרקעין.

ארז אורעד: זה הטבות לפי חוק מסמ"ק של מס רכישה ומס שבח למוסדות ציבור.

עודד פורר: אתה יכול להסביר את הנושא הזה של האישור הרטרואקטיבי פה?

מיקי לוי: בדיוק.

ארז אורעד: רטרואקטיבי – בדרך כלל רשות המסים לא נותנת אישורים רטרואקטיביים, אבל יש עמותות שהן נצרכות לתרומות, ולמעשה לא יודעות שיש להן מעמד של מלכ"ר, ואז עשו איזו עסקת מקרקעין או של רכישה או של מכירה.

ארז אורעד: בזמן שהן עשו את העסקה של המקרקעין, מסיבות כאלה ואחרות, לא ידעו שהם יכולים לבקש אישור 46.

ארז אורעד: דרך אגב, מי שיש לו אישור סעיף 46 זכאי אוטומטית גם לסעיף 61.

ארז אורעד: אז אנחנו לאחר שהן מביאות בפנינו את הנימוקים – ואם אתה רואה פה רק ארבע עמותות כאלה, ואנחנו דנים בנושאים האלה ומעלים את זה לוועדה הציבורית, ורואים שיש יסוד סביר להניח שהן היו מוסדות ציבור.

ארז אורעד: עצם העובדה שלא ביקשו זה לא אומר שהם לא היו מוסדות ציבור, שזכאים לקבל את ההטבה הזאת - - - עכשיו רטרואקטיבית.

ארז אורעד: זה למעשה נותן להם הקלה מאוד מאוד רצינית במס רכישה - - -

גתית שומכר: שומעים אותי?

עודד פורר: רגע, גתית, ארז יסיים וניתן לך רשות דיבור.

עודד פורר: כן, ארז.

ארז אורעד: זה ההסבר לגבי - - - של סעיף 61 לחוק מיסוי מקרקעין, שלמעשה הקלה עד כדי פטור ממס רכישה וגם פטור ממס שבח, למוסד ציבורי שרוב חייו השתמש בנכסים שלו.

ארז אורעד: בעניין החזר דלא ניידי.

עודד פורר: תודה.

אפרת לקס: אני אחראית על התחום של מוסדות ציבור ומלכ"רים במשפטית.

מיכאל ביטון: של איזה - - -

אפרת לקס: רשות המיסים.

אפרת לקס: חשוב לציין, שגוף שמבקש אישור 61 רטרואקטיבי, נדרש להוכיח שיש לו אישור ניהול תקין הן בשנה שבה הוא ביצע את העסקה במקרקעין והן בשנה שבה הוא מקבל את הטבת המס, כלומר בשנה הנוכחית.

אפרת לקס: ככה אנחנו מבטיחים שהגיע לו גם אז מעמד של מוסד ציבורי, וגם היום שהוא יעשה שימוש בכסף שהוא מקבל חזרה, החזר המס הוא מקבל, למטרה ציבורית.

מיכאל ביטון: אבל סעיף 61 לא מותנה בסעיף 46, רק במנהל תקין?

אפרת לקס: הוא לא מותנה בסעיף 46, אבל סעיף 61(ה) מציין במפורש שכל מי שיש לו 46 מקבל 61.

אפרת לקס: אבל אפשר לבקש גם עצמאית, שזה מה שאנחנו רואים בפנינו.

עודד פורר: כן.

עודד פורר: הערות מישהו, שאלות, בקשות, טענות?

גתית שומכר: אני מרשם העמותות, רשות התאגידים.

גתית שומכר: בנוגע לרשימה הקודמת, אז לעמותות ולחברות לתועלת הציבור יש או אישור ניהול תקין או אישור על הגשת מסמכים.

עודד פורר: אוקיי.

עודד פורר: תודה.

עודד פורר: אני רוצה להצביע על אישור מוסדות ציבור לעניין סעיף 61 לחוק מיסוי מקרקעין, רשימה שמספרה 15-140-20.

עודד פורר: מי בעד?

עודד פורר: מי נגד?

עודד פורר: מי נמנע?

עודד פורר: הבקשה אושרה.

עודד פורר: אין מתנגדים, אין נמנעים.

עודד פורר: הבקשה אושרה.

עודד פורר: הישיבה נעולה.

עודד פורר: תודה רבה.